**Svojstva kvalitetnih istraživanja nastavnika**

Na osnovu opisa i analize više istraživanja u praksi, autori uočavaju tri grupe odlika po kojima se razlikuje kvalitet istraživanja nastavnika i budućih nastavnika:

1. vrsta istraživačkog pitanja od koga se polazi
2. način na koji istraživač konceptualizuje učenje učenika
3. način na koji istraživač razume prirodu istraživanja (Cochran-Smith et al., 2009).

Istraživačka pitanja se međusobno razlikuju i mogu poticati iz različitih izvora: direktne komunikacije sa učenicima, refleksivnih beleški istraživača, naučnih istraživanja koja su bila upečatljiva za onog ko istražuje. Iako svaki od ovih izvora pitanja može biti početak kvalitetnog istraživanja, bolja istraživanja su, prema nalazima Cochran-Smith i saradnika, zasnovana na širem teorijskom okviru u vezi sa učenjem i podučavanjem Tačnije, to su ona istraživanja koja proizilaze iz neslaganja između teorije i prakse, ili koja polaze od problema iz prakse, ali integrišu iskustvo, verovanja i teorije u konceptualni okvir Postojanje takvog šireg okvira, koji različiti autori nazivaju *vizija kurikuluma* (Zumwalt, 1989, prema Cochran-Smith et al., 2009) ili *teorijska vizija* (Cochran-Smith et al., 2009) odlika je kvalitetnih istraživanja. Ovakav okvir povezuje pojedinačni problem sa razumevanjem učenika i konteksta u školi i učionici. To znači da se kvalitetno istraživanje nastavnika ne svodi na otkrivanje pojedinačne tehnike – recepta za kratkoročno rešenje problema u konkretnoj situaciji, već obuhvata odgovore na pitanja šta i zašto su izvori problema. Polazeći od takvog pitanja, nastavnik istraživač otkriva elemente za razumevanje i promenu prakse i za razjašnjavanje veze između svojih verovanja, opservacija i teorijske perspektive.

Šta će nastavnik istraživač smatrati važnim podacima o učenju i nastavi i koje će podatke da pirkuplja zavisi od načina na koji on konceptualizuje i procenjuje učenje i šta prikuplja kao podatke o učenju učenika. Prema nalazima Cochran-Smith i saradnika, kvalitetna istraživanja nastavnika odlikuje fokusiranje na učenje učenika kao krajnji rezultat, te razumevanje nastave koje je fleksibilno i brine o različitim nivoima učenja. Takva istraživanja će skupljati raznovrsne podatke iz različitih izvora: upitnici, analize pitanja i komentara koji se čuju na času, uzorci učeničkih radova, opservacije časa, dnevnički zapisi.

Način na koji istraživač razume prirodu istraživačkog procesa još jedna je od odlika istraživanja koja utiče na to koliko će istraživač učiti iz istraživanja. Kvalitetna istraživanja sprovode nastavnici koji doživljavaju istraživanje kao stalno ponovno traganje i preisitivanje, “stalno, skoro besprekidno postavljanje pitanja, pažljivo razmatranje podataka o praksi, traganje za alternativnom praksom bazirano na novim uvidima i idejama i slično” (Cochran-Smith et al., 2009:19). Za njih je preispitivanje i istraživanje “integralni neodvojivi deo donošenja odluka”, odnosno integralni deo same nastave (Cochran-Smith et al., 2009).